Een dood, ses beseer toe struktuur in KZN ineenstort(Foto verskaf deur Netcare 911) ŉ 28-jarige man is Dinsdag dood en ses persone beseer toe ŉ struktuur naby die Luthuli-museum in Groutville in KwaZulu-Natal ineengestort het. Shawn Herbst, woordvoerder van Netcare 911, het gesê paramedici is omstreeks 12:00 na die toneel ontbied. “Sewe konstruksiewerkers was onder die puin begrawe toe ŉ muur op hulle omgeval het,” het hy verduidelik. “Die brandweer en reddingsdiens het ook reageer en gehelp om die pasiënte te bevry.” Die 28-jarige man was in ŉ kritieke toestand en het op die toneel aan sy beserings beswyk. Die omstandighede rondom die voorval word ondersoek.